DECÀLEG PER A VOTAR SENSE ENGANYIFES <<bulos>>

MANIFIEST PER LA VERACITAT · ELECCIONS 29N
El teu vot és massa important per a deixar que altres decidisquen per tu

El Decàleg per a votar sense enganyifes en les pròximes eleccions del 29N és una iniciativa ciutadana i de diferents entitats subscrites al Manifiestoveracidad.org com ACICOM, UCE, AVACU, FACUA i Unió de Periodistes Valencians.
En campanya electoral, les mentides també fan campanya. Un vídeo tret de context, una notícia inventada, una declaració manipulada o un missatge que es comparteix milers de vegades poden acabar influint en allò que pensem i, sobretot, en com votem.
Hui existeixen xarxes de desinformació que aprofiten els algorismes de les plataformes digitals per a multiplicar l'abast de continguts falsos. El seu millor aliat és la nostra reacció: la por, la indignació, la ràbia o la desconfiança. Quan una mentida es repeteix prou, pot acabar semblant veritat.
És per això que sorgeix aquesta iniciativa amb finalitats didàctiques i pedagògiques dirigida a la ciutadania, als consumidors i periodistes, per a recordar la importància d'informar i informar-se correctament de cara a exercir el nostre dret al vot de  la forma més lliure possible sense ingerències que manipulen la nostra intenció.

La democràcia necessita ciutadans informats, no ciutadans manipulats. Abans de votar el pròxim 29N, recorda aquestes deu recomanacions:
01. NO ET CREGUES TOT EL QUE T’ARRIBA.
Que una notícia aparega en el teu mòbil, en un grup de whatsapp  o en les teues xarxes socials no significa que siga certa. Abans de donar-la per bona, comprova qui la publica i d'on procedeix.
02. DESCONFIA DEL QUE T’INDIGNA MASSA.
Les falses notícies solen buscar una reacció immediata: enfadar-te, espantar-te o provocar-te. Si una notícia et fa sentir una emoció molt intensa, atura’t un moment i pensa. Precisament eixa reacció pot ser el que algú està buscant.
03. NO CONFONGUES POPULARITAT AMB CREDIBILITAT.
Tindre milers o milions de seguidors no converteix a ningú en una font fiable. Un influencer, un tertulià o un personatge conegut pot equivocar-se, opinar sense coneixement o difondre informació falsa. Busca dades, no popularitat.
04. CONTRASTA ABANS DE CREURE.
No et quedes amb la primera versió que trobes. Cerca eixa mateixa informació en diversos mitjans i comprova si existeixen fonts independents que la confirmen. Si només apareix en un compte desconegut o en publicacions que es copien les unes a les altres, desconfia.
05. COMPTE AMB LES IMATGES I ELS VÍDEOS.
Una imatge pot ser real i estar contant una història falsa. Un vídeo pot estar manipulat, generat amb intel·ligència artificial o pertànyer a un altre lloc i  a un altre moment. Comprova el seu origen, data i context abans de traure conclusions.
06. RECORDA QUE ELS ALGORISMES NO SÓN PERIODISTES.
Les xarxes socials no mostren necessàriament els continguts més rigorosos o verdaders, sinó aquells que tenen més possibilitats perquè et mantingues connectat i provocar reaccions emocionals. Que una notícia aparega una vegada i una altra en la teua pantalla no significa que hi haja sigut contrastada.
07. NO COMPARTISQUES EL QUE NO HAS COMPROVAT.
Cada vegada que reenvies una informació falsa, contribueixes a multiplicar el seu abast. Abans de compartir una notícia, un àudio, una captura de pantalla o un vídeo, verifica que siga autèntic. Si tens dubtes, no el difongues.
08. DESCONFIA DE LES SOLUCIONS MASSA SENZILLES.
Els problemes socials i polítics són complexos. Els missatges que ofereixen explicacions fàcils, culpables únics o solucions miraculoses solen simplificar la realitat per a convéncer-te, no per a informar-te. Busca arguments i evidències.
09. NO ET TANQUES EN UNA SOLA VERSIÓ DE LA REALITAT.
Els algorismes tendeixen a mostrar-te opinions semblants a les teues i eviten que conegues altres punts de vista. Consulta fonts diferents, escolta arguments diversos i no confongues estar d'acord amb algú amb estar en possessió de la veritat.
10. EL TEU VOT ÉS TEU, QUE NINGÚ DECIDISCA PER TU.
No permetes que una mentida, un vídeo manipulat o una campanya d'intoxicació condicionen la teua decisió. Informa't, pensa i decideix lliurement. Defensar la veritat també és defensar la democràcia.

ABANS DE VOTAR, PENSA.
ABANS DE COMPARTIR, COMPROVA.
ABANS DE CREURE, CONTRASTA.
La veracitat és un bé públic. La democràcia necessita ciutadans que pensen per si mateixos.
EL 29N, VOTA SENSE ENGANYIFES
MANIFEST PER LA VERACITAT






Suma’t al Manifest per la veracitat. 
Pots llegir i signar el manifest en el següent enllaç o a través del codi QR:
https://manifiestoveracidad.org/

La Societat Civil per la veracitat de la informació

La societat civil té un paper fonamental en la construcció d'una comunitat informada i responsable. La desinformació i notícies falses afecten la confiança, decisions i valors.
Et convidem que et sumes a la nostra proposta continguda en el manifest. Més de 400 persones entre ciutadans i entitats ja l’han signat.

Per a més informació sobre el Decàleg per a votar sense enganyifes o sobre el Manifest per la Veracitat, pots contactar en atencion@manifiestoveracidad.org

